U-I-124/14
Natisni
Opravilna št.:
U-I-124/14
Datum odločitve:
10. 7. 2014
ECLI:
ECLI:SI:USRS:2014:U.I.124.14
Akt:
Pravilnik o podpisovanju dokumentov in o poročanju glede sprejetih oziroma izdanih dokumentov št. 0070-12/2013-9 z dne 14. 5. 2013, 4. al. 28. čl.
Izrek:
Zahteva za oceno ustavnosti in zakonitosti četrte alineje 28. člena Pravilnika o podpisovanju dokumentov in o poročanju glede sprejetih oziroma izdanih dokumentov št. 0070-12/2013-9 z dne 14. 5. 2013 se zavrže.
Evidenčni stavek:
V postopku za oceno ustavnosti in zakonitosti predpisa Ustavno sodišče ni pristojno za presojo akta, ki po svoji pravni naravi ni predpis, temveč je interni akt.
Geslo:
1.2.51.3.6 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predlagatelj - Reprezentativni sindikat za območje države.
1.5.51.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve.
1.5.51.1.27.9 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Akta, ki ni mednarodna pogodba/zakon/predpis.
Pravna podlaga:
Člen 25.1,. Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Sindikat vojakov Slovenije, Slovenska Bistrica
Datum vloge:
2. 6. 2014
Vrsta odločitve:
sklep
Vrsta rešitve:
zavrženje
Dokument:
US30455
Dokument v PDF obliki:
U-I-124-14.pdf
151 KB
Prenesite datoteko
U-I-124/14-5
10. 7. 2014
SKLEP
Ustavno sodišče je v postopku za oceno ustavnosti in zakonitosti, začetem z zahtevo Sindikata vojakov Slovenije, Slovenska Bistrica, ki ga zastopa Peter Kos, odvetnik v Kopru, na seji 10. julija 2014
sklenilo:
Zahteva za oceno ustavnosti in zakonitosti četrte alineje 28. člena Pravilnika o podpisovanju dokumentov in o poročanju glede sprejetih oziroma izdanih dokumentov št. 0070-12/2013-9 z dne 14. 5. 2013 se zavrže.
OBRAZLOŽITEV
1. Predlagatelj izpodbija v izreku tega sklepa navedeno določbo, po kateri je vodja organizacijske enote v Generalštabu Slovenske vojske, pristojne za kadre, pooblaščen, da na področju izvrševanja pravic in dolžnosti delodajalca za pripadnike Slovenske vojske, razporejene na formacijske dolžnosti v Slovenski vojski, izdaja oziroma podpisuje akte o zaposlitvi in prenehanju delovnega razmerja, vključno s prepovedjo opravljanja dela za čas trajanja postopka enostranske odpovedi pogodbe o zaposlitvi. Zatrjuje, da je v neskladju z 2., 14. in 153. členom Ustave ter z enajstim odstavkom 92. člena Zakona o obrambi (Uradni list RS št. 103/04 – uradno prečiščeno besedilo – ZObr).
2. Ustavno sodišče je po tretji alineji prvega odstavka 21. člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS) med drugim pristojno odločati o skladnosti podzakonskih predpisov z Ustavo in z zakoni. Ustavno sodišče je že večkrat ocenjevalo, ali in pod kakšnimi pogoji je treba podzakonski akt šteti za predpis. Pri podzakonskih aktih so za oceno ključni materialni kriteriji. Tako je Ustavno sodišče v več odločbah zapisalo, da je, ne glede na izpolnjevanje oziroma neizpolnjevanje formalnih pogojev, treba šteti za predpis akt, v katerem so vsebovane splošne in abstraktne norme, s katerimi se urejajo pravice in obveznosti pravnih subjektov, ali če bi te norme navzven povzročale pravne učinke (glej na primer sklepa št. U-I-40/03 z dne 13. 3. 2003 in št. U-I-95/01 z dne 21. 6. 2001, OdlUS X, 127). Presoja Ustavnega sodišča je torej odvisna od odgovora na vprašanje, ali je izpodbijana določba predpis oziroma splošni akt ali pa gre za interni akt, katerega ustavnosti in zakonitosti Ustavno sodišče ni pristojno presojati.
3. Iz uvodnih določb izpodbijanega pravilnika izhaja, da se z njim določajo pravila za podpisovanje dokumentov, ki se oblikujejo v Ministrstvu za obrambo, ter obveznost poročanja o sprejetih oziroma izdanih dokumentih, pri čemer pooblastilo za podpisovanje obsega tudi pooblastilo za odločanje v zadevi ter prevzem odgovornosti za vsebino podpisanega dokumenta. Izpodbijana določba ureja pooblastilo za podpisovanje aktov s področja delovnih razmerij med javnimi uslužbenci in delodajalcem in ne povzroča pravnih učinkov navzven. Zato nima lastnosti oblastnega pravnega akta, temveč gre za interni akt.
4. Ker izpodbijana določba ni predpis, temveč je interni akt, Ustavno sodišče za oceno njene ustavnosti in zakonitosti ni pristojno.
5. Ustavno sodišče je sprejelo ta sklep na podlagi prvega odstavka 25. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik mag. Miroslav Mozetič ter sodnice in sodnika dr. Mitja Deisinger, dr. Dunja Jadek Pensa, dr. Etelka Korpič – Horvat, Jasna Pogačar, dr. Jadranka Sovdat in Jan Zobec. Sklep je sprejelo soglasno.
mag. Miroslav Mozetič
Predsednik